A Xunta ofrece un cento de actividades para este ‘Verán no Gaiás’, que ten como novidade dous campamentos urbanos no museo | Noticias Vigo
A Xunta ofrece un cento de actividades para este ‘Verán no Gaiás’, que ten como novidade dous campamentos urbanos no museo
A programación conxuga lecer e cultura con música, acampadas, arte, obradoiros, astronomía ou circo para dar resposta ao interese de todas as franxas de idade
Publicado por Noticias Vigo o día 19/06/2019 na sección de Xunta de Galicia
A Xunta de Galicia, a través da Consellería de Cultura e Turismo, programa para este Verán no Gaiás un cento de actividades pensadas para todos os públicos e cun amplo e variado abano de contidos, que inclúen música, acampadas, arte, obradoiros de artesanía, astronomía ou circo. A programación de estío da Cidade da Cultura para este ano ten como novidade a celebración de dous campamentos urbanos para a cativada ao redor das exposicións actuais do Museo Gaiás -Valor e mestría e Pensar coas mans- á vez que abre as portas a accións encadradas na programación do Xacobeo 2021. Deste xeito, a residencia de creadores emerxentes Encontro de Artistas Novos e as intervencións artísticas Reb/veladas na paisaxe terán pegada e perspectiva xacobea nas súas respectivas edicións.
O director xeral de Políticas Culturais, Anxo M. Lorenzo, presentou onte -xunto á directora-xerente da Cidade da Cultura, Ana Isabel Vázquez- a programación de Verán no Gaiás, da que salientou o “incremento nun 40 por cento” con respecto ao ano pasado do número de actividades, das que gabou a súa “calidade” e a súa aposta por “unha oferta de lecer baseada na cultura e non no mero entretemento”. Debido a este aumento da programación, apuntou que se prevé superar os 50.000 participantes da edición anterior.
Campamentos urbanos ao redor das exposicións
Nesta liña inscribiu os “novidosos” campamentos urbanos para a cativada, que se celebran do 8 ao 19 de xullo no Museo Centro Gaiás e ao redor das exposicións Pensar coas mans. Cestería, cerámica e xoiería de Galicia -que ata finais de xuño continúa coas demostracións e obradoiros de artesanía para toda a familias nas fins de semana- e Valor e mestría. Galicia como fútbol.
Anxo M. Lorenzo explicou que a incorporación destes dous campamentos urbanos responde a ampliar a oferta para a rapazada que permita conciliar en época non lectiva, “á vez que dá resposta a estas familias que queren proxectos que non se baseen no mero entretemento, senón vinculados coa cultura e que estimulen a creatividade”.
Na súa intervención, o director xeral de Políticas Culturais tamén destacou o feito de que esta edición de Verán no Gaiás xa inclúe actividades enxeridas na programación do Xacobeo 2021. Trátanse da residencia de creadores emerxentes Encontro de Artistas Novos (EAN) -que se celebra na Cidade da Cultura do 25 ao 29 de agosto- e do ciclo de intervencións artísticas na contorna natural Reb/veladas na paisaxe, que se inaugura o 19 de setembro e co que se pecha a programación de estío, á vez que serve de ponte coa nova de outono.
Deste xeito, o ciclo Reb/veladas na paisaxe 2019 explorará a relación do Gaiás co Camiño de Santiago a través da chegada da vía da prata pola calzada do Sar, que discorre paralela ao monte Gaiás. Neste contexto as tres intervencións propostas -con tres comisarias e tres artistas tamén mulleres- estarán localizadas na faldra oeste do Bosque de Galicia e procurarán o diálogo físico e visual co Camiño de Santiago e coa cidade histórica, meta e destino da peregrinación.
A convocatoria artística do IX EAN tamén está incorporada na programación do Xacobeo 21, xa que parte dos proxectos presentados profundan na relación entre a Cidade da Cultura e o Camiño de Santiago. Tírase proveito da localización no cumio das faldras do Sar das Torres de Hejduk -protagonistas do Concurso de Intervencións Artísticas que se fai cada edición no Encontro de Artistas Novos- e vencello visual directo destas instalacións co Camiño da Prata e coa catedral de Santiago.
Os Resentidos abren ‘Verán no Gaiás’
Verán no Gaiás arrancará co concerto de Os Resentidos este mesmo venres, día 21, para celebrar o Día da Música. A mítica banda galega dará un concerto de balde, a partir das 21 horas, na Praza Central do Gaiás, onde soarán hits e himnos de varias xeracións como Fai un sol de carallo, Sector naval ou Economía sumerxida.
A programación de estío terá continuidade musical os días 28, 29 e 30 de xuño coas actuacións de 500 instrumentistas procedentes de bandas de música de toda Galicia, que se darán cita na segunda edición do Serán’02. Este encontro de cultura popular conseguiu o pasado ano congregar máis de 7.000 persoas no Gaiás.
‘Atardecer no Gaiás’, a banda sonora do verán
A música ten un peso moi importante en Verán no Gaiás, onde Atardecer no Gaiás volve ser o seu prato estrela. Por este motivo, a presentación da programación contou cunha pequena actuación, en formato acústico, de Laura Lamontagne. Esta actriz, compositora e intérprete de Lugo actuará nun dos 20 concertos deste ciclo de balde, ao aire libre e ao solpor.
Do 4 de xullo ao 18 de agosto e todos os xoves, venres e sábado -a excepción do 25 de xullo- subiranse ao escenario Alhambra da Praza Central do Gaiás sete grupos galegos, entre os que están Agoraphobia ou De Vacas; nove nacionais, como Cecilia Krull, compositora e intérprete do tema estrela de ‘La casa de papel’, ou Las Migas, formación na que cantou Silvia Pérez Cruz; e catro internacionais como Kumbia Boruka, de México ou Labaq, do Brasil.
A banda sonora do verán que conforman as actuacións deste ciclo volve amosar un repertorio ecléctico en estilos -cumbia, trap, hip hop, pop, rock, indie ou reggae- e unha forte presenza e aposta, un ano máis, polas voces femininas; desde as que contan xa cunha carreira consolidada como a colombiana Miss Boliva ata artistas e formacións novas e emerxentes como a mesma Laura Lamontagne ou as arxentinas Kumbia Queers.
As actuacións musicais deste Verán no Gaiás completaranse co III Festival de Bandas Infantís e Xuvenís de Galicia, o 14 de xullo. Trátase dunha cita que reúne desde hai catro anos a bandas de toda Galicia, que rematan sempre este encontro cunha interpretación conxunta do Himno galego na Praza Central do Gaiás.
Ademais da música, Verán no Gaiás caracterízase por unha ampla e variada oferta de actividades familiares e en contacto coa natureza, que completa esa demanda dunha programación estival para os rapaces e rapazas que equilibre lecer e cultura. Así, todos o venres de xullo, a cativada contará coa acampada de Unha noite no Bosque para coñecer os espazos verdes do Gaiás e tomar consciencia da importancia do patrimonio ambiental.
Camiño ao Gaiás e as Visitas Astronómicas completarán esa oferta pensada para toda a familia en contacto co natureza, tanto para a descuberta de novas rutas para subir á Cidade da Cultura desde o casco histórico compostelán, como para deixarse marabillar polos segredos das estrelas e planetas do ceo nocturno do verán.
Os imprescindibles da programación familiar do Verán no Gaiás complétanse con Cidade Imaxinaria, festival pensado para toda a familia moi vencellado a espectáculos circenses, que neste 2019 terá lugar o sábado 24 de agosto, e a exposición interactiva e de enxeño Ludantia, no Museo Gaiás, a partir do 12 de setembro.
Lecer vencellado á arte
Ademais das dúas exposicións do Museo Centro Gaiás, a arte está moi presente este verán nas Torres Hejduk. A instalación artística actual Plástico a mareas, de María José Arceo, terá relevo o 29 de agosto por Stay Here, de Alejandro Ginés, artista gañador do VI Concurso de Intervencións neste espazo, convocatoria enmarcada dentro do Encontro de Artistas Novos.
Ademais, durante os meses de agosto e setembro, a exposición de artesanía Pensar coas mans será a protagonista de As Nocturnas, visitas comentadas ás 21,00 horas (fóra do horario habitual do Museo Centro Gaiás) para grupos reducidos e que rematan sempre cunha conversa pausada ao redor dun viño, petiscos e música DJ.
Colaboracións na programación
Verán no Gaiás lévase a cabo grazas á colaboración e ao patrocinio de varias entidades como a Fundación Banco Sabadell, Inaem, Cervezas Alhambra, Viaqua, Fundación USC Deportiva ou Observatorio Astronómico Ramón María Aller, cuxos representantes arrouparon hoxe a presentación da programación no Parque do Lago.
O Concello oferta 25.256 prazas en campamentos e…
En Semana Santa o Centro Comercial e de Lecer…
Preto de 1.600 estudantes melloraran os seus…
O Museo Gaiás abre este xoves e venres á noitiña…